**Az Országos Kompetenciamérés intézményi eredményeinek összehasonlító elemzése és a tanulói teljesítmények növelésének lehetőségei**

1. **Az Országos Kompetenciamérés eredményeinek elemzése (2012-2015)**

A kompetenciamérés célja annak felmérése, hogy a tanulók képesek-e matematikai eszköztudásukat és szövegértési képességeiket a hétköznapi életben alkalmazni. A felmérés tesztjei alapvetően nem a tantervi követelmények teljesítésére, hanem gyakorlati problémák, helyzetek megoldására irányulnak.

A Kecskeméti Katona József Gimnázium tanulói a tantervi követelményeket magas szinten teljesítik, ezt bizonyítják a kiemelkedő felsőoktatási felvételi eredmények és a tanulmányi versenyeken elért eredmények. **Iskolánk tanulói messze az országos átlag felett teljesítenek a kompetenciamérések során** **is.** Elemzésünkben a 2012-2015 közötti négy mérés eredményeit vizsgáljuk.

**Eredmények, évfolyamok és mérési területek szerint**

Az elmúlt négy év kompetenciaméréseinek eredményeit az *1.* és a *2. táblázatban* foglaltuk össze.

Minden mérés során – a 8. és a 10. évfolyamon is - mintegy 200 ponttal az országos átlag felett teljesítettünk, mindkét kompetenciaterületen. Az adatokbóllátható az is, hogy az intézményi eredményeink – a 200 pontnyi különbség megtartásával – általában együtt mozognak az országos átlagokkal: ha az országos átlag valamely évben szignifikánsan változott pozitív vagy negatív irányba, akkor a miénk is (*1. táblázat*). Az elmúlt négy évet együtt vizsgálva látható az egyenletes, jó teljesítményünk (*1. ábra*).

Eredményeink alapján az intézmények rangsorában kiemelkedő helyet foglalunk el akár a képzési típus, akár az évfolyam szerint végzünk összehasonlítást.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| *1. táblázat: Évenkénti átlageredmények (intézményi és országos)* | | | | | | | | | |
| **mérési terület** | **évf.** | **2012** | | **2013** | | **2014** | | **2015** | |
| intézm. | orsz. | intézm. | orsz. | intézm. | orsz. | intézm. | orsz. |
| **matematika** | **8.** | 1817 | 1612 | 1814 | 1620 | 1808 | 1617 | 1786 | 1618 |
| **10.** | 1866 | 1632 | 1836 | 1640 | 1846 | 1631 | 1864 | 1645 |
| **szövegértés** | **8.** | 1755 | 1567 | 1722 | 1555 | 1732 | 1557 | 1776 | 1567 |
| **10.** | 1795 | 1603 | 1825 | 1620 | 1817 | 1597 | 1803 | 1601 |

|  |  |  |  |  |  |
| --- | --- | --- | --- | --- | --- |
| *2. táblázat: Az intézményi átlag eltérése az országos átlagtól* | | | | | |
| **mérési terület** | **évf.** | **2012** | **2013** | **2014** | **2015** |
|
| **matematika** | **8.** | 205 | 194 | 191 | 168 |
| **10.** | 234 | 194 | 215 | 219 |
| **szövegértés** | **8.** | 188 | 167 | 175 | 209 |
| **10.** | 192 | 205 | 220 | 202 |

A **8. évfolyamos matematika eredményeink** országos átlagtól való eltérésének mértéke folyamatosan csökkent az elmúlt években. A különbség 2015-ben volt a legkevesebb, 168 pont. A 8. évfolyam tanulóinak eredménye a tanulók korábbi eredményei alapján vártnál azonban így is jobb (1759 pont a várt, 1786 pont az elért eredmény), de a további javulás érdekében fokozottan figyelnünk kell arra, hogy az évfolyam tanulóinak matematikai kompetenciái a 10. évfolyam végére még tovább fejlődjenek.

*1. ábra: Az intézményi eredmények évenkénti alakulása*

Az 1. ábra jól mutatja, hogy **az elmúlt három évben két területen sikerült látványosan javulnunk: a 8. évfolyamos szövegértésben és a 10. évfolyamos matematikában**. A 8. évfolyamos matematikában és a 10. évfolyamos szövegértésben eredményeink kissé visszaestek, de az országos átlaggal együtt mozogtak, eredményeink jobbak, mint amit a tanulók előző kompetenciamérése alapján várni lehetett, tehát **jelentős az iskolánk által hozzáadott érték**.

Az *1.* és a *2. ábra* alapján különösen szembetűnő, hogy a szövegértés iskolánkban a 8. évfolyamon az elmúlt három évben jelentős javulást mutat, messze megelőzve az országos átlag kismértékű javulását. ***A korábbi években megfogalmazott célkitűzéseink tehát megvalósultak, a gyengébbnek mutatkozó területen jelentős fejlődést értünk el.***

1. *ábra: A 8. évfolyam intézményi eredmény és országos átlag szövegértésből*

Az Arany János Tehetséggondozó Programban tanulók az előkészítő évfolyam miatt a kompetenciamérés idején a tanterv szerint igazából csak 9. évfolyamosok, mégis jó eredményeket ért el a 10. évfolyam mind matematikából, mind szövegértésből.

Az elmúlt négy év kompetenciamérésein iskolánk tanulói egyenletesen, magas színvonalon teljesítettek. **Erősségünknek tűnik a 10. évfolyamos matematika és a 8. évfolyamos szövegértés.** Kiemelt figyelmet igényel a 8. évfolyamosok matematikai kompetenciáinak további fejlesztése.

**Képzési formák szerinti eredmények**

A **matematika eredményeket** a képzési formák szerint vizsgálva tapasztalható kis ingadozás, de az adatokból nem lehet kiolvasni szignifikáns változást (*3. ábra*). A 6 évfolyamos képzés eredményei a 10. évfolyamon kiemelkedően jók, ami a négy éves tanulási folyamat eredményességére utal. A 4 évfolyamos 10. osztályosok eredményei általában kicsit gyengébbek, valószínűleg a beiskolázás sikerességétől, elsősorban az Arany János Tehetséggondozó Programba kerülő tanulók képességeitől függnek.

A 8. évfolyamosok matematika eredményeinek alakulása összhangban van az országos átlag alakulásával (ld.: 1. és 2. táblázat).

*3. ábra: A matematika eredmények képzési formák és évfolyamok szerint*

A **szövegértést** tekintve a 6 illetve 4 évfolyamos képzés eredményeiben sem észlelhető tendencia, viszont a 8. évfolyamban az eredmények (az országos eredményekkel összhangban) kissé gyengébbek, de a 2014-es, és különösen a 2015-es kompetenciamérés már jelentős javulást mutat (*4. ábra*).

*4. ábra: A szövegértés eredmények képzési formák és évfolyamok szerint*

**Az átlageredmények és a várt eredmények összehasonlítása, az alapszint alatt teljesítők**

A 2012. és 2015. közötti kompetenciamérések alapján megállapítható, hogy a tanulók átlageredménye szignifikánsan jobb, vagy legalább annyi, mint a **korábbi mérések** illetve a **CSH-index alapján** várt eredmény. Különösen a 10. évfolyamon matematikából sikerült messze túlszárnyalni a várt eredményeket. A *3. táblázatban* foglaljuk össze a 2015. évi kompetenciamérés eredményeit a tanulók korábbi eredményei és a CSH-index tükrében.

*3. táblázat: Az átlageredmények összehasonlítása a várt eredménnyel (2015)*

|  |  |  |  |  |  |  |
| --- | --- | --- | --- | --- | --- | --- |
|  | 8. évfolyam | | 10. évfolyam | | | |
| matematika | szövegértés | matematika | | szövegértés | |
| 6 évf. | 4 évf. | 6 évf. | 4 évf. |
| átlageredmény | 1786 | 1864 | 1882 | 1849 | 1809 | 1798 |
| a várható eredmény a tanulók korábbi eredményei alapján korábbi | 1759 | 1741 | 1863 | 1870 | 1792 | 1813 |
| a várható eredmény a CSH-index alapján | *nincs adat* | *nincs adat* | 1824 | 1728 | 1785 | 1687 |

A kompetenciamérések fontos eleme az **alapszint (4. képességszint) alatt teljesítő tanulók aránya**. Ez a mi iskolánkban általában nagyon alacsony szám, képzési típusonként vizsgálva 0-3 %, míg az országos átlag 30-40%. 2015-ben 5 olyan tanulónk volt, aki a 3. szintet érte el. A 8. évfolyamban 3, és a 10. évfolyamban 2. Ezen is feltétlenül változtatni kell. Figyelmeztető jel, hogy sokan vannak olyanok, akik a 4. képességszinten teljesítettek (a 8. évfolyamon matematikából a tanulók közel 30 %-a!). Az átlag viszonylag alacsony értéke főleg nekik köszönhető.

1. **Intézkedési terv a kompetenciamérés eredményeinek javítására**
2. Iskolánkban továbbra is olyan oktató-nevelő munkára törekszünk, amely a gyermekközpontú tehetséggondozást, a gyermekek személyiségének és képességeinek fejlesztését szolgálja. A tanítási órákon az eddigieknél is nagyobb hangsúllyal törekszünk arra, hogy a tanulók matematikai eszköztudása és szövegértési képességei javuljanak, hogy a hétköznapi életben alkalmazható tudásuk fejlődjön.
3. A tanulói azonosítók alapján megkeressük azokat a tanulókat, illetve azokat a tanulócsoportokat, akik a kompetenciamérés során gyengébben teljesítettek, valamint azokat, akiknek a teljesítménye visszaesett. A lemaradóknak, az átlag alatt teljesítő 8. évfolyamosoknak felzárkóztató foglalkozásokat szervezünk. A 10. évfolyam gyengén teljesítő tanulói számára érettségire felkészítő felzárkóztató foglalkozásokat szervezünk matematikából.
4. A 7. évfolyamtól továbbra is kiemelkedően fontosnak tekintjük a szövegértési képességek javítását. A szövegértésnek jelentős szerepe van a matematika feladatok értelmezésében, megoldásában is. Így a szövegértés képességének fejlettsége befolyásolja a matematika, sőt az összes többi tantárgy esetén is a tanulás eredményességét.
5. Az eddigieknél is fokozottabban törekszünk arra, hogy a tanulók és szüleik is megértsék a kompetenciamérés fontosságát, jelentőségét az oktatási folyamatban. Osztályfőnöki, szaktárgyi órákon és szülői értekezleteken is az eddiginél nagyobb teret szentelünk a mérés eredményeinek értelmezésére, fontosságára. A tanmenetbe, az óratervekbe is több olyan elemet építünk be, amelyek elősegítik, hogy a kompetenciaméréseken továbbra is eredményesek, sőt ha lehet, még eredményesebbek lehessünk.

Kecskemét, 2016. június 27.